Li l-kunsilli lokali jagħmlu ħafna ġid m'hemmx dubju, anke jekk nuqqasijiet għandhom ukoll u xi minn daqqiet mhux ftit. Nuqqasijiet li, wara dawn is-snin kollha li ilhom imwaqqfin u bit-taħriġ kontinwu li sar jingħata lill-amministraturi tal-istess kunsilli, għandhom ikunu evitati. Iżda ta' min jgħid ukoll li, jekk jagħrfu jaqdu sew ir-rwol tagħhom, għandhom sehem importanti biex jissalvagwardjaw id-drittijiet taċ-ċittadini fil-lokalitajiet tagħhom. Ikun għajb jekk għaqdiet mhux governattivi b'inqas riżorsi, inqas nies u xi kultant aġenda li wieħed ma jifhimx malajr jagħmlu ħoss iktar minn kunsilli lokali li huma eletti u għalhekk għandhom il-leġittimità kollha li jirrappreżentaw lill-poplu, li jkunu huma l-vuċi taċ-ċittadin. Kien ta' sodisfazzjoni insegwu kif fl-aħħar ġimgħat fil-Gżira u Birżebbuġa kien hemm tmexxija lokali li tkellmet iżda, iktar importanti minn hekk, aġixxiet. Stajna napprezzaw kemm il-gvern lokali, meta jaħdem bil-għaqal u ma jiddejjaqx ikun strument ta' bidla, jista' jagħmel id-differenza. Il-Kunsill Lokali tal-Gżira ħadha kontra l-ġganti tal-MIDI minħabba l-mod kif għal snin twal għalqu l-aċċess għal Manoel Island, post fejn il-Gżirjani kienu jiddevertu. Wieħed jista' jiddibatti l-istil u jekk wara l-protest ġudizzjarju li tressaq kellux ikun hemm azzjonijiet daqshekk immedjati fuq il-post. Tajjeb jew ħażin, li hu żgur hu li kien dan li wassal biex jidher li jistgħu jiċċaqalqu l-affarijiet fejn anke l-kumpanija dehret li tista' tasal tiftiehem dwar dawk li hi sejħet "konċessjonijiet." Jekk dawn humiex konċessjonijiet jew le jista' jkun hemm dibattitu sħiħ, iżda li hu żgur hu li kien aċċettat il-fatt li Manoel Island mhijiex ta' grupp ta' nies – impressjoni li setgħu ħadu dawk li tul l-aħħar snin waslu sal-post u sabu l-grada magħluqa. Filwaqt li hu jkun mehdi bir-rutina ta' kuljum, il-poplu għandu bżonn min iħares u jiddefendi l-interessi tiegħu. Bħalma jagħmel il-Kunsill Lokali ta' Birżebbuġa li fl-aħħar jiem reġa' għamilha ċara lill-Malta Freeport Terminals li m'hemmx ċajt mal-obbligu li jħallas dak li huwa planing gain. Jekk fl-imgħoddi kien hemm gvern (dak ta' Lawrence Gonzi u Simon Busuttil) li ġie jaqa' u jqum mir-residenti u ħafer tliet kwarti ta' miljun ewro li setgħu ntużaw għall-ġid tar-residenti, illum is-sitwazzjoni nbidlet. Din id-darba differenti u l-proċess qed jieħu l-kors tiegħu skont ir-regoli u l-liġijiet. Is-sena li għaddiet kien stabbilit mill-MEPA (illum l-Awtorità tal-Ippjanar) li għandhom jitħallsu kważi miljun ewro u għax il-Freeport Terminals ma qabilx ma sabux lil xi ħadd jaħfrilhom dak dovut minnhom. Hemm proċess li qed jieħu l-kors tiegħu, bid-deċiżjoni issa trid tkun deċiża fi stadju ta' appell. Hu quddiem dan l-appell li l-Kunsill Lokali ta' Birżebbuġa deher ippreparat b'sottomissjonijiet b'saħħithom quddiem it-Tribunal. Għax hekk għandhom jirrappreżentaw liċ-ċittadini tagħhom il-kunsilli lokali. Ir-rwol soċjali u edukattiv li llum ħafna kunsilli lokali jaqdu b'mod eċċellenti huwa importanti u għandu jibqa', iżda dan m'għandu qatt jaljena mill-kwistjonijiet il-kbar li l-impatt tagħhom ikun se jinħass fuq medda ta' snin.